Document ID: 31995D0329

Komisijas Lēmums
(1995. gada 25. jūlijs),
kas nosaka vīriešu dzimuma zirgu dzimtas dzīvnieku kategorijas, uz kurām attiecas prasības par vīrusarterītu, kas noteiktas Padomes Direktīvas 90/426/EEK 15. panta b) apakšpunkta ii) daļā
(Dokuments attiecas uz EEZ)
(95/329/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības nosacījumiem, kas reglamentē zirgu dzimtas dzīvnieku pārvietošanu un ievešanu no trešām valstīm [1], kurā jaunākie grozījumi izdarīti ar Aktu par Austrijas, Somijas un Zviedrijas iestāšanos, un jo īpaši tās 15. panta b) apakšpunkta ii) daļu,
apspriedusies ar Zinātnisko veterināro komiteju,
tā kā zināmas vīriešu dzimuma zirgu dzimtas dzīvnieku kategorijas nav uzņēmīgas pret vīrusarterītu; tā kā 15. panta b) apakšpunkta ii) daļā noteiktajai prasībai tāpēc būtu jāattiecas vienīgi uz pārējām vīriešu dzimuma zirgu dzimtas dzīvnieku kategorijām;
tā kā šajā lēmumā paredzētie pasākumi atbilst Pastāvīgās veterinārijas komitejas atzinumam,
IR PIEŅĒMUSI ŠO LĒMUMU.
1. pants
Direktīvas 90/426/EEK 15. panta b) apakšpunkta ii) daļā noteiktā prasība par vīrusarterītu attiecas uz vīriešu dzimuma zirgu dzimtas dzīvniekiem, izņemot:
- zirgu dzimtas dzīvniekus, kas oficiālā uzraudzībā vakcinēti pret vīrusarterītu ar vakcīnu, kuru apstiprinājusi kompetenta varas iestāde, un kas uzrādījuši negatīvu rezultātu šīs slimības seruma neitralizācijas testā pie atšķaidījuma 1:4. Zirgu dzimtas dzīvniekus vakcinē dienā, kad noņemts asins paraugs, vai turpmāko 15 dienu laikā, ja tie šajā laikā bijuši izolēti. Testu un vakcināciju veic oficiāla veterinārārsta uzraudzībā, kurš izsniedz sertifikātu par testa rezultātu un vakcinācijas faktu. Vakcināciju atkārto ar regulāriem starplaikiem. Ja zirgu dzimtas dzīvnieki reģistrēti, datus par vakcināciju un seroloģisko testu rezultātus ieraksta identitātes dokumentā (pasē),
- zirgu dzimtas dzīvniekus, kas oficiālā uzraudzībā vakcinēti pret vīrusarterītu ar vakcīnu, kuru apstiprinājusi kompetenta varas iestāde, un kam veikti divi šīs slimības seruma neitralizācijas testi ar vismaz 10 dienu starplaiku vecumā starp 180 un 270 dienām, nepalielinoties antivielu daudzumam. Zirgu dzimtas dzīvniekus izolē oficiālā uzraudzībā no dienas, kad paņemts pirmais asins paraugs, līdz vakcinācijai. Testus un vakcinācijas veic oficiāla veterinārārsta uzraudzībā, kurš izsniedz sertifikātu par testa rezultātiem un vakcināciju faktu. Vakcinācijas atkārto ar regulāriem starplaikiem. Ja zirgu dzimtas dzīvnieki ir reģistrēti, datus par vakcināciju un seroloģisko testu rezultātus ieraksta identitātes dokumentā (pasē),
- zirgu dzimtas dzīvniekus, kas jaunāki par 180 dienām,
- nokaušanai paredzētus zirgu dzimtas dzīvniekus, ko sūta tieši uz kautuvi ar sertifikātu pēc formas, kas dota Komisijas 1993. gada 5. februāra Lēmumā 93/196/EEK par dzīvnieku veselības stāvokli un veterināro sertifikāciju, ievedot nokaušanai paredzētus zirgu dzimtas dzīvniekus [2].
2. pants
Šis lēmums stājas spēkā 1995. gada 1. oktobrī.
3. pants
Šis lēmums ir adresēts dalībvalstīm.
Briselē, 1995. gada 25. jūlijā

Labels: 0
3
5
6